Kinderhuis sal Staatsrede fyn dophouArgieffoto (Foto: congerdesign/Pixabay) Die Abraham Kriel Kinderhuis Nylstroom kyk spesifiek na die Staatsrede vir politieke leierskap wat aan die leemtes in wetstoepassing teen geslagsgeweld, spesifiek teen kinders, aandag sal gee. Die Kinderhuis is bekommerd oor die huidige vlakke van geweld teenoor kinders en die lang en uitgerekte strafregproses. Marlene de Villiers, woordvoerder van die Kinderhuis, het gesê ŉ memorandum en verslag oor die hoë vlakke van geweld en ander misdade teenoor kinders is onlangs aan die presidensie oorhandig. Besonderhede word gegee van hoe ŉ kind soms verder deur sommige staatsamptenare en die huidige stand van die strafregstelsel mishandel en getraumatiseer word. “Erkenning van ontvangs van die memorandum met die belofte dat terugvoer in Januarie 2021 gegee word, is ontvang. Nog geen kommunikasie is egter vanaf president Cyril Ramaphosa se kantoor of die departement van maatskaplike ontwikkeling ontvang nie,” het sy bygevoeg. Volgens haar is daar staatsamptenare, SAPD-lede en amptenare van die gereg wat baie hard werk. Terselfdertyd is daar baie van hulle wat nie kundig is of met empatie met kinders kan werk nie. De Villiers meen dat geweld teen kinders as ŉ noodtoestand geag moet word. “Dit vereis ŉ baie hoër prioriteit as wat tans daaraan gegee word.” Die Kinderhuis hoop dat president Ramaphosa die volgende versoeke in die staatsrede sal insluit: Die doel van die Wet op Gesinsgeweld is om aan slagoffers die maksimum beskerming teen mishandeling waarvoor die reg voorsiening kan maak, te bied. Verder bevat die wet ook maatreëls wat daarop gemik is om te verseker dat die relevante staatsorgane volle uitvoering aan die bepalings van hierdie Wet sal gee. In die wet word dit duidelik gestel dat die staat tot die bestryding van gesinsgeweld verbind is. “Vir ons wat met die trauma van die kinders gekonfronteer word, is dit ŉ baie ernstige saak. Ons kan dit nie net laat vaar nie,” sê De Villiers. Sy meen dat Suid-Afrika uitstekende wette en ŉ nasionale aksieplan het om geweld teen kinders te bekamp maar die owerhede moet egter hulle kant bring. Die Kinderhuis versoek dat groter bewustheid oor hierdie kwessie gekweek word en dat lede van die publiek die petisie sal onderteken. SMS jou NAAM en VAN na 39236 (R15, bepalings en voorwaardes geld) om die petisie te ondersteun wat later vanjaar na die parlement geneem gaan word, het De Villiers bygevoeg.